POROČILO KOMISIJE EVROPSKEMU PARLAMENTU IN SVETU

o izvajanju pooblastila, prenesenega na Komisijo v skladu z Uredbo (EU) št. 1169/2011 o zagotavljanju informacij o živilih potrošnikom

1. Uvod in pravna podlaga

To poročilo naj bi izpolnjevalo obveznost Komisije na podlagi člena 51(2) Uredbe (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom (v nadaljevanju: uredba o informacijah o živilih). Člen 51(2) uredbe o informacijah o živilih zahteva, da Komisija Evropskemu parlamentu in Svetu predloži poročilo o izvajanju pooblastila, prenesenega nanjo v skladu z navedeno uredbo. To poročilo se pripravi najpozneje devet mesecev pred koncem petletnega obdobja prenosa pooblastila z začetkom 12. decembra 2011. Prenos pooblastila se samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.

2. Izvajanje pooblastila

Člen 51(2) uredbe o informacijah o živilih Komisijo pooblašča za sprejemanje delegiranih aktov iz člena 9(3), člena 10(2), člena 12(3), člena 13(4), člena 18(5), člena 19(2), člena 21(2), člen 23(2), člena 30(6), člena 31(2), člena 36(4) in člena 46 navedene uredbe.

Od začetka veljavnosti uredbe o informacijah o živilih je Komisija sprejela tri delegirane akte:

(a) delegirano uredbo Komisije o spremembi uredbe o informacijah o živilih v skladu s členom 36(4) v zvezi z informacijami o odsotnosti ali zmanjšani prisotnosti glutena v živilih.

Cilj tega pravnega akta je bil zagotoviti podlago za določitev prostovoljnih informacij o odsotnosti ali zmanjšani prisotnosti glutena v živilih. V skladu s prejšnjo Direktivo 2009/39/ES Evropskega parlamenta in Sveta z dne 6. maja 2009 o živilih za posebne prehranske namene je bilo zagotavljanje takih informacij, zlasti navedb „brez glutena“ ali „zelo nizka vsebnost glutena“, določeno v Uredbi Komisije (ES) št. 41/2009 z dne 20. januarja 2009 o sestavi in označevanju živil, primernih za ljudi s preobčutljivostjo na gluten . Kot je navedeno v uvodni izjavi 41 Uredbe (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo, se z razveljavitvijo Direktive 2009/39/ES in Uredbe Komisije (ES) št. 41/2009 od 20. julija 2016 pravila v zvezi z informacijami o odsotnosti ali zmanjšani prisotnosti glutena v živilih prenesejo v skladu z uredbo o informacijah o živilih. Delegirana uredba Komisije (EU) št. 1155/2013 je ta prenos omogočila, konkretne podrobnosti glede uporabe zgoraj navedenih navedb pa so bile nato določene z Izvedbeno uredbo Komisije (EU) št. 828/2014;

(b) delegirano uredbo Komisije o spremembi prilog II in III k uredbi o informacijah o živilih, kar zadeva nekatera žita, ki povzročajo alergije ali preobčutljivost, in živila z dodanimi fitosteroli, estri fitosterolov, fitostanoli ali estri fitostanolov.

Ta pravni akt je bil sprejet na podlagi člena 10(2) in člena 21(2) uredbe o informacijah o živilih z dvema ciljema: prvič, na podlagi člena 21(2) uredbe o informacijah o živilih, ki obvezuje Komisijo, da ponovno preuči seznam snovi ali proizvodov, ki povzročajo alergije ali preobčutljivosti, da se zagotovi boljše informiranje potrošnikov, je bil seznam takih snovi ali proizvodov iz Priloge II k Uredbi posodobljen; sklicevanje na žita, ki vsebujejo gluten, natančneje pšenica, je bilo spremenjeno, in sicer je bila vključena pira kot sorta pšenice, navedba „kamut“, ki se nanaša na registrirano blagovno znamko, pa je bila nadomeščena z dejanskim posebnim imenom sorte „horasan“. Drugič, na podlagi člena 10(2) uredbe o informacijah o živilih, ki omogoča spremembe seznama posebnih obveznosti označevanja za posamezna živila v interesu varovanja zdravja potrošnikov oziroma varne uporabe živil, je bila Priloga III k uredbi o informacijah o živilih spremenjena: za zagotovitev, da živila z dodanimi fitosteroli, estri fitosterolov, fitostanoli ali estri fitostanolov dosežejo ciljno skupino potrošnikov, ki morajo nadzirati raven holesterola v krvi, je bila uvedena ustrezna navedba, ki jo morajo vsebovati označbe takih živil;

(c) delegirano uredbo Komisije o opredelitvi namensko proizvedenih nanomaterialov.

Člen 18(5) uredbe o informacijah o živilih Komisijo obvezuje, da opredelitev namensko proizvedenih nanomaterialov, ki je bila prvotno določena v točki (t) člena 2(2) Uredbe, prilagodi tehničnemu in znanstvenemu napredku ali opredelitvam, ki so bile dogovorjene na mednarodni ravni. Na podlagi tega je Komisija 12. decembra 2013 sprejela Delegirano uredbo Komisije o spremembi Uredbe (EU) št. 1169/2011 Evropskega parlamenta in Sveta o zagotavljanju informacij o živilih potrošnikom v zvezi z opredelitvijo „namensko proizvedenih nanomaterialov“ ter istega dne ta pravni akt priglasila Evropskemu parlamentu in Svetu.

Evropski parlament je 12. marca 2014 sprejel resolucijo o nasprotovanju delegirani uredbi, ker je presodil, da je Komisija z izključitvijo nekaterih aditivov za živila iz opredelitve prekoračila svoja delegirana pooblastila.

Uredba (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 Evropskega parlamenta in Sveta ter Uredbe Komisije (ES) št. 1852/2001, ki se bo začela uporabljati 1. januarja 2018, prevzema opredelitev namensko proizvedenih nanomaterialov, kot je trenutno določena v uredbi o informacijah o živilih. V skladu s tem je opredelitev namensko proizvedenih nanomaterialov skupaj s povezanim prenosom delegiranih pooblastil na Komisijo treba črtati iz uredbe o informacijah o živilih in jo nadomestiti s sklicevanjem na opredelitev iz Uredbe.

Uredba o informacijah o živilih določa več delegiranih pooblastil. Vendar se Komisija do zdaj še ni sklicevala na druge pravne podlage za sprejetje delegiranih aktov na podlagi uredbe o informacijah o živilih. Pomembno je poudariti, da se Uredba uporablja šele od 13. decembra 2014, nekatere določbe pa se bodo začele uporabljati šele 13. decembra 2016. Natančneje:

(a) V skladu s členom 13(4) uredbe o informacijah o živilih Komisija določi pravila za čitljivost obveznih podatkov, ki jih je treba navesti, običajno na označbi, za posamezno živilo. V zvezi s tem je treba zbrati dodatne izkušnje glede uporabe novih pravil v praksi, preden se začne pripravljati delegiran akt v zvezi s čitljivostjo.

(b) Člen 21(2) uredbe o informacijah o živilih Komisijo obvezuje, da sistematično ponovno preuči in po potrebi posodobi seznam snovi ali proizvodov, ki povzročajo alergije ali preobčutljivosti, določenih v Prilogi II k Uredbi. V skladu s to določbo Komisija stalno ocenjuje potrebo po nadaljnjih spremembah seznama iz Priloge II.

(c) Člen 9(3), člen 12(3), člen 19(2), člen 23(2), člen 30(6), člen 31(2) in člen 46 uredbe o informacijah o živilih Komisiji omogočajo, da določi nadaljnje podrobnosti o različnih tehničnih vidikih Uredbe. Ker se bo Uredba v celoti začela uporabljati šele od 13. decembra 2016, je treba nadalje preučiti dojemanje potrošnikov, preden se lahko sprejmejo odločitve o ustrezni uporabi navedenih delegiranih pooblastil.